Det skabte stort postyr, da en 44-årig mand fra Norge mandag aften endte i havnebassinet Thisted. - Han hoppede selv i, og det skete i en brandert, siger vagtchef ved Midt- og Vestjyllands Politi, Lars Even til TV MIDTVEST. Den spontane badetur foregik klokken 18:30, og heldigvis for nordmanden var der hjælp at hente lige i nærheden. Det var gæster på en nærliggende restaurant, der kom den berusede nordmand til undsætning og fik bjærget ham op af havnebassinet. Den berusede 44-årige mand har natten til tirsdag sovet rusen ud i detentionen, oplyser politiet. - Vi har ikke talt med ham endnu, men han bliver senere lukket ud igen, fortæller vagtchef, Lars Even, tirsdag morgen. Det var en forbipasserende kvinde, der fik slået alarm om hændelsen.

Referat:
En norsk mand hoppede mandag aften i havnebassinet Thisted. Flere deltog i redningsaktionen.